ลดเบี้ยก่อการร้าย
รับประกันภัยต่อต่างชาติรับเสี่ยงลดลงหลังการเลือกตั้ง
21 ส.ค. 2554

รับประกันภัยต่อต่างชาติรับเสี่ยงลดลงหลังการเลือกตั้ง
บริษัทรับประกันภัยต่อลดเบี้ยประกันก่อการร้ายให้ไทย หลังเลือกตั้งสถานการณ์การเมืองลดความร้อนแรง
น.ส.ชูพรรณ โกวานิชย์ รองกรรมการผู้จัดการ บริษัท เมืองไทยประกันภัย เปิดเผยว่า ขณะนี้ทางบริษัทรับประกันภัยต่อในต่างประเทศ หรือรีอินชัวรันส์ ได้ปรับลดความเข้มงวดในการรับพิจารณาประกันภัยก่อการร้ายในประเทศไทยลงแล้วเพื่อให้สอดคล้องกับภาวะการเมืองที่เกิดขึ้น และส่งผลให้ค่าเบี้ยประกันภัยก่อการร้ายปรับลดลงด้วย
อย่างไรก็ดี ขึ้นอยู่กับความเสี่ยงของแต่ละพื้นที่ แตกต่างจากช่วงที่เกิดเหตุการณ์ความไม่สงบในเดือน พ.ค. 2553 ที่ทางบริษัทรับประกันภัยต่อปฏิเสธที่จะรับงานประกันภัยก่อการร้ายในประเทศไทยเลย หรือถ้ารับก็จะคิดค่าเบี้ยที่แพงมากๆ จนลูกค้าซื้อไม่ไหว
 




ดังนั้น ในช่วงนี้บริษัทจึงกลับมาทำตลาดประกันภัยก่อการร้ายเพิ่มขึ้น เน้นลูกค้าเก่าที่ซื้อเบี้ยต่ออายุและซื้อความคุ้มครองเพิ่ม โดยเฉพาะกลุ่มลูกค้าที่เป็นห้างสรรพสินค้าและร้านค้าย่อย ตั้งเป้าเบี้ยปีนี้ไว้ที่ 100 ล้านบาท
นายพนัส ธีรวณิชย์กุล ผู้อำนวยการใหญ่ บริษัท กรุงเทพประกันภัย กล่าวว่า ปัจจุบันราคาเบี้ยประกันภัยในตลาดยังคงอยู่ในระดับเดิมเช่นเดียวกับช่วงเหตุการณ์ความไม่สงบในเดือน พ.ค. 2553 ไม่ได้มีการปรับขึ้นหรือลดลงตามความเสี่ยงที่ยังมีอยู่ คาดว่าต้องใช้เวลาประมาณ 3-6 เดือน ดูเหตุการณ์หลังได้รัฐบาลชุดใหม่ก่อน
อย่างไรก็ตาม ในช่วงปีที่ผ่านมาหลังเกิดเหตุการณ์ความไม่สงบได้มีลูกค้าสนใจซื้อประกันภัยก่อการร้ายเพิ่มมากขึ้น ซึ่งส่วนใหญ่เป็นร้านค้าและบริษัทที่อยู่ในพื้นที่เสี่ยง ซึ่งทำให้เบี้ยประกันภัยของบริษัทในช่วงเวลาดังกล่าวเติบโตเพิ่มขึ้นประมาณ 100% ส่วนในปีนี้บริษัทตั้งเป้าหมายเบี้ยประกันภัยก่อการร้าย 100 ล้านบาท แต่คาดว่าน่าจะได้ประมาณ 80 ล้านบาท โดยส่วนใหญ่เกิดจากเบี้ยต่ออายุมากกว่าลูกค้าใหม่
นายทนงศักดิ์ ศรีเรืองสุข รองกรรมการผู้จัดการใหญ่ บริษัท ทิพยประกันภัย กล่าวว่า บริษัทเตรียมออกกรมธรรม์ประกันภัยก่อการร้ายรูปแบบใหม่เพื่อขายให้กับลูกค้ารายย่อยทั่วประเทศ ไม่ว่าจะเป็นตึกแถว ร้านค้า บ้านอยู่อาศัย มีทุนประกันไม่เกิน 10 ล้านบาท และคิดค่าเบี้ยเท่ากันทั่วประเทศ โดยไม่แยกทำเลที่ตั้งทรัพย์สินและไม่แยกประเภททรัพย์สิน เพื่อให้ลูกค้าตัดสินใจซื้อได้ง่ายขึ้น แต่ยังมีปัจจัยเสี่ยงหากมีเหตุการณ์ประท้วงหรือความรุนแรงเกิดภายในประเทศอีก อัตราค่าเบี้ยประกันภัยก่อการร้ายก็ต้องปรับขึ้นตามความเสี่ยงอีก